钦定古今图书集成/明伦汇编/氏族典/第188卷 > 萧圆肃
## 钦定古今图书集成/明伦汇编/氏族典/第188卷 > 萧圆肃

按《周书萧圆肃传》：“圆肃字明恭，梁武帝之孙，武陵王
纪之子也。风度淹雅，敏而好学。纪称尊号，封宜都郡
王，除侍中宁远将军。纪率兵下峡，令萧㧑守成都，以
圆肃为之副。及尉迟迥至，圆肃与㧑俱降，授骠骑大
将军，开府仪同三司、侍中，封安化县公。世宗初，进封
棘城郡公。保定三年，除畿伯中大夫。五年，拜咸阳郡”
守。圆肃宽猛相济，甚有政绩。天和四年，迁陵州刺史。
建德三年，授太子少傅。六年，授丰州刺史。寻进位上
开府仪同大将军。宣政元年，入为司宗中大夫，俄授
洛州刺史。大象末，进位大将军。隋开皇初，授贝州刺
史。以母老请归就养，文帝许之。四年，卒，时年四十六。